UBulawayo Uhlaziya Inguquko Emthethweni Wombuso Yezabelo
Izakhamizi zakoBulawayo ziveze ukungemukeli umthetho obunjwayo wokulawula ukusebenza kwembuso yezabelo bethi uphambana lesisekelo sombuso esitsha
BULAWAYO — Izakhamizi zakoBulawayo zithi umphathintambo wezabelo uMnunzana Saviour Kasukuwere uletha inguquko kulumthetho nje, eqhophe amadolobho alabomeya bebandla leMDC-T akhanya elwisana labo abanjengo Mnu. Bernard Manyenyeni labanye. Umgcinisihlalo wenhlanganiso yeBulawayo Progressive Resident Association -BUPRA, uMnunzana Ben Moyo ubike uthi uhulumende kumele engadlali ngengqondo zabo. UNkosikazi Marble Ngwenya ohlala eMzilikazi uthi ummeli wabo edale lephalamende, uMnunzana Tshinga Dube, kazange ababikele ngalomthetho obunjwayo wezabelo. Igqwetha elidumileyo koBulawayo, uMnunzana Kucaca yen uthi konke okumunyethwe ngumthetho wezabelo lo umelana lesisekelo sombuso esitsha njalo upha umphathintambo wezabelo amandla adlulise amalawulo okuqhatsha lokuxotsha izisebenzi zembuso yezabelo. Isakhamuzi uMnunzana Reason Ngwenya, uthi iBill le, imbi kakhulu kayihambelani ngitsho lesisekelo sombuso njalo abayifuni. UNkosikazi Ntombizodwa Khumalo yena usole indawo yeNkulumane Hall lapho uBulawayo wonke okumele ayefaka imbono yakhe ngokubunjwa komthetho wezabelo ethi incane. UMfundisi Maxwell Dodo Munenge weBinga uthi udaniswa yikuthi bona baceziwe ekufakeni imibono yabo ngale iBill. ESinye isakhamuzi sakoBulawayo, uMnunzana Aleck Gumede, ubuze ukuba kanti yagijinyiswa ibill le kulezinye eziqakathekileyo kujongweni. Ngolwesithathu kuyonale iviki, ikhomithi yedale lephalamende ebona ngokusebenza kwezabelo ikhangelele ukuzothapha imibono kazulu koBulawayo mayelana lomthetho wokubusa izabelo, kodwa uzulu uyasola ukuthi iMatabeleland yonke jikelele uBulawayo nguye yedwa ozabuzwa ngaleBill. Abanengi emhlanganweni lo wokucubungula iBill le bathi balomcabango wokutshengisela phandle kweNkulumane Hall njalo bazalobela idale lephalamende besola iBill efuna ukulethwa kibo kodwa ivalela abanye phandle ukuba balethe imibono yabo.